বিজেপিকে হঠাতে 'ওয়ান টু ওয়ান' লড়াইয়ের ডাক দিলেন মমতা বন্দ্যোপাধ্যায়। বৃহস্পতিবারই রাজস্থানে বিজেপির ধরাশায়ী হওয়ার খবর এসেছে। দুটি লোকসভা ও একটি বিধানসভা কেন্দ্রে হেরেছে গেরুয়া শিবির। এদিন মমতা স্পষ্ট করলেন, প্রয়োজনে বিজেপি বিরোধী দলের সঙ্গে সমঝোতায় যেতে হবে। একের বিরুদ্ধে এক প্রার্থী দিলে বিজেপিকে হারানো সম্ভব।   তৃণমূল নেত্রী বলেন,''বিজেপিকে হারাতে বিরোধীদের ঐক্যবদ্ধ হতে হবে। যেখানে যে রাজনৈতিক দল শক্তিশালী, প্রয়োজনে সেই দলকে সমর্থন করতে হবে, যাতে লড়াইটা হয় ওয়ান ইজ টু ওয়ান।'' এদিনই আবার মমতাকে ফোন করেছিলেন সনিয়া গান্ধী। তাঁকে জয়ের শুভেচ্ছা দেন তিনি।বৃহ্স্পতিবার দিল্লিতে বিরোধী জোটের বৈঠকে ছিলেন মমতার প্রতিনিধি ডেরেক ও ব্রায়েন। ২০১৯ সালে বিজেপিকে ক্ষমতা থেকে সরাতে ঐক্যবদ্ধ হচ্ছে বিরোধীরা।